Σπουδή στο Κόκκινο

Πλοκή

Το 1886, ο νιόπαντρος και επίδοξος ακόμη συγγραφέας Ντόυλ άρχισε να δουλεύει ένα νέο μυθιστόρημα μυστηρίου, το A Tangled Skein. 
Στο βιβλίο Σπουδή στο Κόκκινο, μέσα από τα μάτια του Δρ. Γουάτσον, ενός Άγγλου γιατρού, βετεράνου του πολέμου του Αφγανιστάν, συστήνεται για πρώτη φορά ένας εκκεντρικός και δίχως αμφιβολία ευφυής ντετέκτιβ, ο Σέρλοκ Χολμς. Σε αυτή την πρώτη τους περιπέτεια, ο Σερλοκ Χολμς και ο Δόκτωρ Γουάτσον διαλευκαίνουν μία ανατριχιαστική υπόθεση φόνου, έρωτα και εκδίκησης. Το κείμενο χωρίζεται σε τρία μέρη. Στο πρώτο γίνεται η γνωριμία με τα πρόσωπα και ξετυλίγεται το μυστήριο.
Στο Λώριστον Γκάρντεν 3 του Λονδίνου, σε μία εγκαταλελειμμένη έπαυλη, βρέθηκε το πτώμα του Ένοχ Ντρέμπερ από το Κλίβελαντ. Στον τοίχο του δωματίου ήταν γραμμένη με αίμα η λέξη "Ράχε" (Rache) και στα ρούχα του νεκρού βρέθηκε ένα χρυσό δαχτυλίδι. Ο Σέρλοκ Χολμς, που ανέλαβε να εξιχνιάσει τον μυστηριώδη αυτό φόνο, δημοσίευσε μία αγγελία στην εφημερίδα, πως βρήκε στον δρόμο ένα χρυσό δαχτυλίδι και την ίδια ημέρα παρουσιάστηκε μία ηλικιωμένη κυρία για να το ζητήσει, λέγοντας πως το είχε χάσει η κόρη της. Ο Χολμς σκαρφάλωσε πίσω από την άμαξα, με την οποία έφυγε η κυρία για να την παρακολουθήσει, μα εκείνη χάθηκε από μέσα κατά μυστηριώδη τρόπο. Ένας άλλος αστυνομικός, ο Γκρέγκσον, ανακάλυψε πως είχε δολοφονηθεί και ο γραμματέας του Ντρέμπερ, Στάγκερσον, και πως και τη φορά αυτή είχε γραφτεί στον τοίχο με αίμα η λέξη "Ράχε", που σημαίνει στα γερμανικά εκδίκηση. Δίπλα στο πτώμα βρέθηκε ένα κουτί με δύο χάπια. Στο μεταξύ ο Σέρλοκ Χολμς είχε αναθέσει σε κάτι αλητόπαιδα να του βρουν κάποιον αμαξά, που ονομαζόταν Τζέφερσον Χοπ. Όταν μετά από πολλές έρευνες τον βρήκαν, ο Χολμς τον συνέλαβε αμέσως για τη δολοφονία των Ντέρμπερ και Στάγκερσον.
Ο Τζέφερσον Χοπ ομολόγησε αμέσως το έγκλημά του και διηγήθηκε, ότι το είχε διαπράξει για να εκδικηθεί αυτούς τους δύο, που του είχαν κλέψει τη μνηστή του στο Σολτ Λέικ Σίτι των Η.Π.Α., όπου ζούσαν ως Μορμόνοι και σύμφωνα με το έθιμο της πολυγαμίας.

Δημοσίευση

Ο Άρθουρ Κόναν Ντόυλ, εμπνευσμένος από τον ερασιτέχνη ιδιωτικό ντετέκτιβ Ογκίστ Ντιπέν, λογοτεχνικό ήρωα του Έντγκαρ Άλλαν Πόε (Οι φόνοι της οδού Μοργκ) και κατά άλλους βασιζόμενος εν μέρει στον πρώην καθηγητή του, Τζόζεφ Μπελ, παρουσίασε τον ιδιοφυή και εκκεντρικό ερευνητή Σέρλοκ Χολμς και το βοηθό όσο και αφηγητή των κατορθωμάτων του, δόκτορα Γουάτσον. Ο Άρθουρ Κόναν Ντόυλ ξεκίνησε να γράφει την πρώτη ιστορία με θέμα τον διασημότερο ντετέκτιβ όλων των εποχών και τίτλο Σπουδή στο Κόκκινο στις 4 Μαρτίου του 1881. Το έργο δημοσιεύτηκε στο Εορταστικό Ετήσιο λεύκωμα του οίκου Μπίτον το 1887. Αρχικά δεν σημείωσε εμπορική επιτυχία. Δεν απέφερε στον συγγραφέα του κανένα ιδιαίτερο κέρδος, βοήθησε όμως να γνωρίσει το κοινό τον ήρωα Σέρλοκ Χολμς και τον συνεργάτη του, τον δόκτορα Γουάτσον, προτού αρχίσουν να δημοσιεύονται τακτικά οι περιπέτειές τους στο μηνιαίο περιοδικό Στραντ (The Strand Magazine). Αργότερα, αυτός ο ευφυής, μα εκκεντρικός ντετέκτιβ, ο οποίος λύνει με τη λογική διάφορα προβλήματα, ιδίως φόνους και εγκλήματα, καθιερώθηκε ως ο εμβληματικότερος ήρωας της αστυνομικής λογοτεχνίας όλων των εποχών.

Μεταφορές στην οθόνη

Στην τηλεοπτική σειρά Σέρλοκ, το Σπουδή στο Κόκκινο έγινε Σπουδή στο Ροζ.